Dende esa dómina y d'equí p'arriba la mayoría de los nobles n'España nun fueron más qu'un luxosu adornu del tronu y de la monarquía, compuestu d'un ensame de títulos nobiliarios que moraben y espolletaben na Corte pa consiguir cargos políticos. Por casu, el de gobernador d'una provincia, virréis nel Nuevu Mundu, etc., y gastaben nella les rentes que-yos producíen el so estaos, munchos d'ellos en llastimosu abandonu.